Беседила из Фелдварца Маца
Беседила из Фелдварца Маца: 
"Ала, ала, да сам бела лала!
Ја би знала, ди би с’ равцветала:
На пенџеру младом обрштеру,
На орману младом капетану,
На шеширу младом официру.
На калпаку младоме јунаку,
На салашу младом вармеђашу;
А у башчи код мог милог дике,
Ја би с’ млада код јеле развила,
Ваш код јеле и тополе беле,
Ди сам синоћ с драгим беседила,
Беседила, на трави седила,
Па нек’ мене, лалу, дика бере,
Нек’ ме бере, нек по трави стере,
Нек’ се дика све по лали ваља,
Нек’ се ваља, нек’ се не искаља!"

Извор  
Стеван Бошковић. 1862. Бачванске песме. Печатња Игњата Фукса: Нови Сад. стр. 57-58.

Српске лирске народне песме‎
Бачванске песме